Document ID: 32012D0164

RÅDETS AFGØRELSE
af 14. februar 2012
om indgåelse af aftalen mellem Den Europæiske Union og Georgien om beskyttelse af geografiske betegnelser for landbrugsprodukter og fødevarer
(2012/164/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 6, litra a), nr. v), og artikel 218, stk. 7,
under henvisning til forslag fra Europa-Kommissionen,
under henvisning til godkendelse fra Europa-Parlamentet, og
ud fra følgende betragtninger:
(1)
Kommissionen har på Unionens vegne forhandlet en aftale mellem Den Europæiske Union og Georgien om beskyttelse af geografiske betegnelser for landbrugsprodukter og fødevarer (»aftalen«).
(2)
Aftalen gør det muligt gensidigt at beskytte de to parters geografiske betegnelser og vil bidrage til, at lovgivningen i EU-nabolandene tilnærmes hinanden.
(3)
Aftalen blev i overensstemmelse med Rådets afgørelse 2011/620/EU (1) undertegnet den 14. juli 2011 med forbehold af aftalens indgåelse.
(4)
Den interne procedure for fastlæggelse af repræsentation af Unionen for så vidt angår spørgsmål vedrørende aftalen bør også fastsættes.
(5)
Det blandede udvalg, der nedsættes ved aftalen, har fået tildelt visse gennemførelsesopgaver, herunder bemyndigelse til at ændre nogle tekniske aspekter ved aftalen og nogle af dens bilag.
(6)
Aftalen bør godkendes -
VEDTAGET DENNE AFGØRELSE:
Artikel 1
Aftalen mellem Den Europæiske Union og Georgien om beskyttelse af geografiske betegnelser for landbrugsprodukter og fødevarer (»aftalen«) godkendes herved på Unionens vegne.
Teksten til aftalen er knyttet til denne afgørelse.
Artikel 2
Kommissionen, der bistås af repræsentanter for medlemsstaterne, repræsenterer Unionen i det blandede udvalg, som er omhandlet i aftalens artikel 11.
Ved anvendelsen af aftalens artikel 11, stk. 3, godkendes ændringer af aftalen, som det blandede udvalg træffer afgørelse om, af Kommissionen på Unionens vegne efter proceduren i artikel 15, stk. 2, i Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (2).
Artikel 3
Formanden for Rådet udpeger den eller de personer, der er beføjet til på Unionens vegne at give den meddelelse, der er omhandlet i aftalens artikel 14, stk. 1, med henblik på at udtrykke Unionens samtykke til at blive bundet af aftalen (3).
Artikel 4
Denne afgørelse træder i kraft på dagen for vedtagelsen.
Udfærdiget i Bruxelles, den 14. februar 2012.

Labels: 17
5
3
6
18
15